บจ.ลั่นไม่หยุดลงทุน
ชินมองวิกฤตน้ำท่วมเป็นโอกาสโบรกเกอร์เชื่อหุ้นไม่สนอภัยโทษ
30 ต.ค. 2565

ชินมองวิกฤตน้ำท่วมเป็นโอกาสโบรกเกอร์เชื่อหุ้นไม่สนอภัยโทษ
ชินคอร์ปสหพัฒน์ เดินหน้าลงทุนตามแผน ฉวยโอกาสรัฐอัดฉีดกำลังซื้อ ประเมินเศรษฐกิจปีหน้าฟื้นหลังน้ำลด
นายสมประสงค์ บุญยะชัย ประธานกรรมการบริหาร บริษัท ชิน คอร์ปอเรชั่น (INTUCH) เปิดเผยว่า บริษัทในเครือไม่มีแผนชะลอการลงทุนจากปัญหาน้ำท่วม เนื่องจากมองว่าในปีหน้าเศรษฐกิจไทยจะขยายตัวได้ดีจากการที่ภาครัฐและเอกชนเร่งซ่อมแซมโครงสร้างพื้นฐานและลงทุนในโครงการขนาดใหญ่ ซึ่งจะก่อให้เกิดการจ้างงานและช่วยกระตุ้นการบริโภคในประเทศ จึงมองว่าน่าจะเป็นโอกาสในการลงทุนมากกว่า 
“ปีหน้าเรามีแผนลงทุนหลายหมื่นล้านบาท ทั้งการประมูลใบอนุญาต 3จี ในช่วงกลางปี และการลงทุนโครงสร้างพื้นฐานโทรคมนาคม รวมทั้งการลงทุนในบริษัท ไทยคม ซึ่งทุกอย่างยังคงเดินหน้าตามแผน เพราะเราประเมินแล้วว่าเศรษฐกิจปีหน้าจะไปได้ และอาจขยายตัวได้ถึง 67%” นายสมประสงค์ กล่าว 
นายสมพล ชัยสิริโรจน์ กรรมการบริษัท ไอ.ซี.ซี. อินเตอร์เนชั่นแนล (ICC) กล่าวว่า บริษัทยังคงขยายการลงทุนต่อเนื่องทั้งการลงทุนจัดจำหน่ายสินค้าแบรนด์ใหม่ และการเพิ่มช่องทางจัดจำหน่ายสินค้า เพราะเชื่อว่าหลังวิกฤตน้ำท่วมผ่านพ้นไป กำลังซื้อของประชาชนจะกลับสู่ภาวะปกติและเพิ่มสูงขึ้นในระยะสั้น 
“การลงทุนยังเดินหน้าต่อ ไม่มีปัญหา แต่เราจะเน้นลงทุนโครงการเล็กและทำให้ใหญ่ มากกว่าจะลงทุนในโครงการขนาดใหญ่หลัก 1001,000 ล้านบาท ซึ่งเป็นนโยบายที่เครือสหพัฒน์ยึดถือมาโดยตลอด” นายสมพล กล่าว 
ทั้งนี้ บริษัทได้รับผลกระทบจากน้ำท่วมไม่มาก มีเพียงจุดจำหน่ายสินค้าบางแห่งต้องปิดดำเนินการ และยอดขายที่ลดลงเล็กน้อยจากกำลังซื้อที่หายไป และคาดว่ารายได้ในปีนี้ยังเป็นไปตามเป้าที่ตั้งไว้ที่ระดับ 10-15%
อย่างไรก็ตาม แนวโน้มการลงทุนโดยตรงและการลงทุนในหลักทรัพย์อาจจะได้รับผลกระทบจากปัญหาการเมือง หลังจากที่ประชุมคณะรัฐมนตรี (ครม.) เมื่อวันที่ 15 พ.ย.ที่ผ่านมา ถกลับ “วาระจร” ลงมติผ่านร่าง พ.ร.ฎ.อภัยโทษ เนื่องในโอกาสเฉลิมพระชนมพรรษา 84 พรรษา 5 ธ.ค. 2554 ที่มีการดำเนินการทุกช่วงเวลามหามงคล
นายสาห์รัช ชัฎสุวรรณ ผู้อำนวยการการตลาดและที่ปรึกษาการลงทุน ธุรกิจกองทุนส่วนบุคคล และกองทุนรวมบริษัทหลักทรัพย์จัดการกองทุน (บลจ.) ทิสโก้ ให้ความเห็นว่า มติรับ พ.ร.ฎ.ดังกล่าวของ ครม.ช่วงนี้ คงไม่ทำให้การเมืองเกิดความขัดแย้งกันใหม่ เพราะทุกฝ่ายต่างสนใจในเรื่องปัญหาน้ำท่วมมากกว่าปัญหาอื่น และสถานการณ์การลงทุนในตลาดหุ้นได้ให้น้ำหนักปัจจัยภายนอกมากกว่าปัจจัยภายในประเทศ
นายสุกิจ อุดมศิริกุล ผู้อำนวยการอาวุโส ฝ่ายกลยุทธ์การลงทุนลูกค้าบุคคล บล.ไทยพาณิชย์ กล่าวว่า เรื่องนี้ไม่ใช่เรื่องง่าย เพราะมีการถกเถียงกันมามากแล้ว แต่สถานการณ์น้ำท่วมทำให้คนไม่คิดเรื่องอื่นกันมากกว่าปัญหาที่เจอข้างหน้า
ด้าน MSCI ประกาศน้ำหนักการลงทุนใหม่ คาดไม่มีนัยมากต่อตลาดรวม เป็นการปรับน้ำหนักลงทุนเท่านั้น และบริษัท พีทีที โกลบอล เคมิคอล (PTTGC) อาจยังไม่ได้ถูกนำเข้าคำนวณดัชนีในรอบนี้ 
ตลาดหุ้นไทยวันที่ 15 พ.ย. บวกสวนทางตลาดหลายแห่งที่ติดลบหนัก ดัชนีปิดที่ 984.97 จุด เพิ่มขึ้น 0.69 จุด มูลค่าการซื้อขายปานกลาง 25,018 ล้านบาท ขณะที่นักลงทุนต่างชาติซื้อต่อเนื่องเป็นวันที่สอง จำนวน 1,683 ล้านบาท ส่วนพอร์ต บล. ขายจำนวน 1,184 ล้านบาท เน้นกลุ่มธนาคารพาณิชย์และพลังงาน คาดแนวโน้มจะมีโอกาสอ่อนตัวลงตามความกังวลแก้ปัญหาหนี้ของอิตาลี